
	Cynnwys targedau o'r aseiniad blaenorol ar frig pob aseiniad yn ogystal a nodi sut yr ymatebwyd i'r targedau hyn yn y darn hwn o waith. 
	Sicrhau fod mod wedi cynnwys tabl o fy nhargedau blaenorol.

	Prawf-ddarllen yn drwyadl cyn cyflwyno i waredu cam-sillafu esgeulus a defnyddio mwy o ffurf amhersonol y ferf er mwyn gwella'r  arddull ysgrifennu academaidd. 
	Sicrhau fod mod wedi prawf ddarllen fy ngwaith ac wedi defnyddio mwy o ysgrifennu academaidd.

	Adolygu arddull cyflwyno deunydd o'r rhyngrwyd yn y rhestr gyfeirnodi - gweler tud. 11 yn y Llawlyfr Cyfeirnodi Harvard Llawlyfrau Cyfeirnodi | Prifysgol Cymru Y Drindod Dewi Sant .
	Sicrhau fod mod i wedi darllen trwy’r Llawlyfr cyfeirnodi wrth ychwanegu i’r rhestr gyfeirnodi.



Prosiect Ymchwil: Astudiaeth achos archwiliadol yn seiliedig ar y Profiad Dewisol 
Astudiaeth achos archwiliadol yn deillio o ymarfer (sylwi) ac a ymchwiliwyd ymhellach trwy offer ymchwil a nodwyd. Daw’r aseiniad i ben drwy nodi ymyrraeth y gellir ei dreialu drwy gydol y Profiad Addysgu Proffesiynol a chael tystiolaeth ohono drwy fyfyrio yn y Safonau Dysgu Proffesiynol. 

Nod, ffocws a phwrpas yr ymchwil / Cyd-destun Ymchwil
Yn yr aseiniad yma byddaf yn trafod fy nghanfyddiadau o'm hymchwil ar strategaethau lles a sut maent yn cael effaith ar gynnydd a hyder dysgwyr hyn yn yr ysgol gynradd. Yn ôl Maslow (Abbas, 2020) awgrymaf fod rhaid i anghenion sylfaenol unigolion gael eu diwallu megis diogelwch, perthyn, a hunan-barch cyn y gallant gyflawni eu potensial llawn mewn dysgu a hunan-wireddu. Mae angen i blant deimlo'n ddiogel, yn gorfforol ac yn emosiynol er mwyn gallu canolbwyntio ar eu haddysg. Fy nghwestiwn ymchwil oedd ‘pa strategaethau lles mae athrawon yn eu defnyddio i hyrwyddo cynnydd a hybu hyder dysgwyr hyn yn yr ysgol gynradd?’. Dewisais hyn fel fy mhwnc ymchwil oherwydd credaf fod strategaethau lles mewn ysgolion cynradd yn hanfodol er mwyn cefnogi lles y disgyblion, sydd yna'n effeithio'n uniongyrchol ar eu llwyddiant academaidd, eu datblygiad cymdeithasol a'u hapusrwydd cyffredinol. Er mwyn cwblhau'r ymchwil yma treuliais wythnos mewn ysgol gynradd er mwyn gallu profi a gweld yn uniongyrchol pa fath o strategaethau sy’n cael yr effaith fwyaf. Roedd yr ysgol yng nghanol y pentref gyda dim ond 166 o blant yn mynychu bob dydd ( Estyn, 2024). Credai Dewey (Kolb, 1984) y dylid gwreiddio addysg mewn profiadau bywyd go iawn ac y dylai addysgwyr ac ymchwilwyr ymgolli mewn amgylcheddau addysgol gwirioneddol i ddeall anghenion y disgyblion ac effeithiolrwydd dulliau addysgu.

Trosolwg o lenyddiaeth berthnasol
I ategu’r hyn am Maslow (Abbas, 2020) mae ei hierarchaeth yn dangos bod rhaid i strategaethau lles mewn ysgolion fynd i’r afael ag anghenion sylfaenol yn gyntaf er mwyn creu sylfaen gadarn ar gyfer dysgu a thwf personol pob plentyn. Trwy ddeall a chefnogi anghenion y disgyblion ar bob lefel, gall ysgolion yna greu amgylchedd sy'n meithrin lles a chyflawni'n academaidd. Mae’r dull hwn hefyd yn helpu i sicrhau bod pob plentyn yn teimlo’n  ddiogel, yn cael ei gefnogi’n emosiynol, a’i gymhelliant i gyrraedd ei lawn botensial, gan gydfynd â nodau cyfannol lles plant mewn addysg. Gwelir mewn ysgolion trwy fynd i'r afael â phob lefel o'r hierarchaeth, gall addysgwyr greu amgylchedd lle mae plant yn teimlo'n ddiogel, yn cael eu gwerthfawrogi a'u hysgogi i ddysgu ( Kline, 2019). Mae anghenion corfforol sylfaenol megis bwyd a dŵr yn cael eu cefnogi gan ddarparu clybiau brecwast a chinio cynnes am ddim i bob plentyn o dan Lywodraeth Cymru (Llywodraeth Cymru, 2024). Yn fy marn i, mae hyn yn fantais enfawr gan welir o lenyddiaeth bod ni fydd plant yn gallu canolbwyntio ar eu haddysg os yw ei lles ac anghenion sylfaenol ddim yn cael eu edrych ar ôl (Department for education, 2024). A trwy ddefnyddio hierarchaeth Maslow fel canllaw, gall ysgolion greu amgylcheddau cadarn sy'n cefnogi nid yn unig llwyddiant academaidd ond hefyd lles cyffredinol pob plentyn (Weinberg, 2011).  Er nad oes lawer o feirniadaeth dros y ddamcaniaeth yma gellir dadlau fod yna heriau sy’n gallu codi megis, mae rhai wedi cwestiynu'r ymarferoldeb a chysylltiadau bywyd go iawn dilys i’r hierarchaeth, y broses bydd pobl yn mynd drwy ,a’i pherthnasedd a’i chymhwysedd i gymdeithas fodern (Rouse G 2004).

Gwelir hefyd gan Estyn (2019) bod lles yn flaenoriaeth ddyddiol mewn ysgolion oherwydd ei fod yn sylfaen i ddatblygiad cyffredinol plant, eu llwyddiant academaidd, a'u lles hirdymor. Cysylltu'r hyn a damcaniaeth gymdeithasol ddiwylliannol Vygotsky o ddatblygiad gwybyddol, yn cynnig mewnwelediad arwyddocaol i bwysigrwydd lles plentyn  (Shabani, Khatib a Ebadi, 2010). Pwysleisiodd Vygotsky y  rôl hanfodol o ryngweithiadau cymdeithasol, diwylliant ac iaith wrth lunio datblygiad gwybyddol. Mae ei syniadau’n ymwneud yn uniongyrchol â llesiant plant yn yr ysgol oherwydd eu bod yn amlygu’r rôl mae ffactorau emosiynol, cymdeithasol a seicolegol yn ei chwarae mewn addysg, yn enwedig yn ystod y blynyddoedd cynradd. 

Yn y blynyddoedd diwethaf mae Llywodraeth Cymru wedi cyhoeddi dogfen ‘Llesiant Plant’ (2023) gan bwysleisio lles yn enwedig mewn ysgolion, a thrwy fynd i’r afael ag anghenion cymdeithasol, emosiynol a chorfforol disgyblion, gall ysgolion greu sylfaen sydd nid yn unig yn gwella dysgu academaidd ond sydd hefyd yn hyrwyddo lles a datblygiad cyffredinol. Cytunaf a hyn, oherwydd gwelais i allan yn yr ysgol bod yna bwyslais enfawr ar les yn yr ystafell dosbarth gan ddefnyddio amrywiaeth o dechnegau megis amser cylch, app tracio ymddygiad/teimladau, ymyraethau a llawer mwy. Mae’r technegau yma yn cael eu defnyddio’n ddyddiol ac o ganlyniad i hyn mae’n rhoi offer cywir i blant ddeall a rheoli eu hemosiynau, creu ymdeimlad o berthyn, ac annog cyfathrebu mewn amgylchedd cefnogol (Glazzard, 2016). Mae llesiant yn ganolog i’r Cwricwlwm i Gymru gan fod Iechyd a Lles yn un o’r meysydd dysgu a phrofiad newydd (Llywodraeth Cymru, 2022). Mae disgwyliad i athrawon dysgu gwersi iechyd a lles yn wythnosol gan gynnwys gwersi sydd yn ffocysu ar ymarfer corff neu ar wahanol emosiynau. Gwelir allan yn ysgolion ei fod yn defnyddio ystod eang o dechnegau i ddysgu lles gan gynnwys Jigsaw (2025), mae’r dechneg yma yn ffocysu ar addysg bersonol, gymdeithasol, iechyd ac economaidd yn yr ystafell dosbarth. Mae’n cynnig ffordd strwythuredig o fynd i’r afael a phynciau sensitif, meithrin deallusrwydd emosiynol a hyrwyddo cydweithredu.

Trafodaeth y dyluniad ymchwil
Mae astudiaeth achos yn ddull ymchwil neu’n declyn addysgu sy’n cynnwys dadansoddiad manwl o unigolyn, grŵp, digwyddiad, sefydliad, neu sefyllfa benodol i archwilio a deall materion cymhleth mewn cyd-destun byd go iawn (Yin, R.K. et al. 2018). Defnyddir astudiaethau achos am nifer o resymau megis archwilio manwl, y gallu i ddarparu dadansoddiad manwl a chynhwysfawr o bwnc penodol, gan alluogi dealltwriaeth ddofn o'i arlliwiau a'i gymhlethdodau (Leavy, 2020). Mantais arall i astudiaethau achos yw ei fod yn cysylltu’r ddamcaniaeth i’r ymarfer, er enghraifft mae'n rhoi cyfle i brofi cysyniadau damcaniaethol mewn lleoliadau bywyd go iawn, gan wella'r cysylltiad rhwng gwybodaeth academaidd a chymwysiadau ymarferol. 
Mae hyn yn wir am fy mhrofiad fy hun oherwydd roeddwn i'n gallu cysylltu technegau a strategaethau dysgais am, ac yna gweld pa mor effeithiol oedden nhw'n gweithio tu fewn i'r awyrgylch dosbarth (Leavy, 2020).

Ond er bod astudiaethau achos yn arf gwerthfawr ar gyfer dadansoddi’n fanwl a chymhwyso ymarferol, mae ganddynt rai cyfyngiadau hefyd. Un gwendid yw y gallai fod potensial ar gyfer tuedd, oherwydd gall ymchwilwyr yn naturiol wrth gasglu neu dehongli data cael dylanwad ar y canlyniadau (Sutton-Tyrrell, 1991). Hefyd mae cynnal astudiaeth achos yn gofyn am gryn dipyn o amser ac ymdrech i gasglu, dadansoddi a dehongli data (Ekdal, 2016). Ac efallai na fydd dadansoddiad manwl bob amser yn ymarferol o fewn terfynau amser tynn, felly gallai adael yr ymchwil heb ei orffen neu gasglu data annibynadwy. Yn achos fy hun cawsom wythnos allan yn yr ysgol felly oedd hyn ddim yn gyfyngiad ond gallant weld sut bydd hyn yn broblem i ymchwilwyr eraill.

Dulliau ymchwil
Ar gyfer dod o hyd i’r holl ganlyniadau yn yr wythnos ymchwilio, penderfynais i ddefnyddio dau ddull ansoddol sef arsylwi (Atodiad 4) a chynnal cyfweliadau (Atodiad 1). Mae dulliau ymchwil ansoddol yn canolbwyntio ar archwilio sut a pham mae pobl yn profi pethau, gan ddarparu mewnwelediadau manwl i ganfyddiadau, ystyron a chyd-destunau (Tenny, Brannan a Brannan, 2022). Yn fy marn i mae arsylwi yn ddull ymchwil hynod effeithiol mewn amgylchedd ysgol oherwydd ei fod yn caniatáu i ymchwilwyr i gael mewnwelediadau uniongyrchol, dilys am ymddygiad y dysgwyr, rhyngweithio, a phrosesau dysgu. Gwerth arsylwi yw ei fod yn caniatáu i ymchwilwyr astudio pobl yn eu hamgylchedd naturiol er mwyn deall "pethau" o'u safbwynt nhw (Baker, 2006). Mae arsylwi yn enwedig pan mae'n ymwneud ag addysg yn caniatáu i'r ymchwilydd ddal deinameg yr ystafell ddosbarth yn hawdd. Mae'n galluogi ymchwilwyr i ddadansoddi'r rhyngweithio rhwng athrawon a disgyblion, perthnasau cyfoedion, ac effeithiolrwydd strategaethau addysgu (Wragg, 1999). Gwelais hyn fel ffordd effeithiol o weld yn gyflym beth oedd yn gweithio a beth oedd ddim yn gweithio, mae hyn hefyd yn ffordd effeithiol o weld a chymharu sut mae plant gwahanol yn ymateb i strategaethau ystafell ddosbarth fel amser cylch, tracio teimladau a blwch siarad. Gwelais bod rhai plant yn fwy hapus i siarad yn agored wrth rannu eu teimladau nag eraill. Ar gyfer arsylwi penderfynais ddefnyddio graddfa Leuven (Main, 2021) ( gwelir atodiad 4) er mwyn asesu lles emosiynol plentyn a’i gyfranogiad i weithgareddau mewn ffordd strwythuredig. Mae'r raddfa leuven (Laevers, F. 1994) yn arf ymarferol, dibynadwy, sy'n canolbwyntio ar y plentyn sy'n gwella ansawdd arsylwi ac yn cefnogi datblygiad amgylchedd meithringar ac ysgogol i blant.
Un rheswm y dewisais arsylwi fel dull oedd ei fod yn caniatáu i mi weld beth sy’n digwydd yn syth, mae hefyd yn caniatáu i mi gofnodi syniadau ac ymddygiad fel mae'n digwydd yn naturiol, gan yna ddarparu tystiolaeth ddilys (Williams, 2024). Mae hefyd yn lleihau'r ddibyniaeth ar ddata hunan gofnodedig, a all fod yn unochrog neu'n anghywir. O fy mhrofiad fy hun gwelais fod y pwynt yna'n fantais oherwydd roeddwn i’n gallu dewis beth a pwy i arsylwi, a trwy wneud hyn mi roedd yn hawdd iawn peidio â cholli unrhyw wybodaeth bwysig. Yn bellach mae’r dull yma’n hyblyg iawn ac yn hawdd addasu fel dull ymchwil oherwydd gellir ei ddefnyddio mewn lleoliadau amrywiol megis ystafelloedd dosbarth, awyr agored ac ardaloedd dysgu eraill (Kawulich, 2005). Fodd bynnag, fel pob dull mae ganddo gryfderau a'i gyfyngiadau, un cyfyngiad o arsylwi fel dull ymchwilio yw bod plant weithiau yn gallu newid eu hymddygiad os ydynt yn ymwybodol bydd person yn arsylwi yn y dosbarth, sydd yn gallu arwain at ddata annibynadwy.  Adnabyddir hyn fel yr ‘Hawthorne effect’ (Elston, D.M. 2021) mae hynny'n golygu lle mae unigolion yn newid eu hymddygiad oherwydd eu hymwybyddiaeth o gael eu harsylwi. Mae pobl yn aml yn gweithio'n galetach neu'n ymddwyn yn wahanol pan fyddant yn teimlo bod rhywun yn arsylwi arnynt. Cytunaf gyda’r datganiad hyn gan welaf fy hun fod plant yn tueddu i ymddwyn yn well pan fyddant yn cael eu harsylwi, ond er budd fy ymchwil credaf nad oedd hyn wedi effeithio ar fy nghanlyniadau gormod. Fy marn i yw bod arsylwi yn arf ymchwil pwerus. Fodd bynnag, mae ei effeithiolrwydd yn dibynnu ar gynllunio gofalus, gweithredu medrus, a mynd i'r afael â chyfyngiadau posibl fel rhagfarn a phryderon moesegol.

Ond gellir dadlau fod yna rhai pwyntiau negyddol i’r dull yma hefyd, gall cynnal cyfweliadau, yn enwedig wyneb i wyneb cymryd llawer o amser yn enwedig wrth ystyried paratoi, cyflawni, trawsgrifio a dadansoddi. Gwelais gall cyfweld fod yn eithaf heriol weithiau i ddod o hyd i amser sydd yn gyfleus i'r cyfranogwr a'r cyfwelydd gan ystyried bu hyn yn galetach wrth gyfled ag athrawon gan ei fod angen trefnu person i fod yn y dosbarth. Credaf fod hyn hyd yn oed yn fwy heriol mewn ysgolion gan fod rhywbeth yn digwydd bob amser a gall cynlluniau newid yn gyflym iawn. Er mwyn atal hyn rhag digwydd roedd y staff yn hapus iawn i mi eu cyfweld mewn unrhyw amser sbâr megis cyn i'r plant gyrraedd, yn ystod ymarfer cyngerdd ac ati. 

Yn ogystal penderfynais ddefnyddio dull o gynnal cyfweliadau gan ei fod yn caniatáu i mi gasglu data manwl yn uniongyrchol o’r cyfranogwyr, ac yn y sefyllfa hon penderfynais i gyfweliad ȃ staff yr ysgol. Yn wahanol i ddulliau eraill, mae cyfweliadau'n darparu'r hyblygrwydd i archwilio pynciau'n ddwfn trwy gwestiynau sydd ddim pob tro yn digwydd gyda dulliau fel holiaduron neu arsylwi. Rheswm arall ydy’r ffaith gallech weld emosiynau, cymhellion a safbwyntiau'r person gan eich bod chi’n siarad wyneb i wyneb (Virginia Tech 2023). Credaf weithiau y bydd gofyn cwestiynau wyneb yn wyneb yn arwain at atebion mwy gonest ac agored gan fod y person yna ac yn barod i ateb unrhyw gwestiynau sydd. I gymharu â holiaduron gallai person gael ei demtio i ruthro neu ei adael heb ei orffen. Ymhellach, mae cyfweliadau hefyd yn galluogi ymchwilwyr i addasu eu hymagwedd yn seiliedig ar ymatebion cyfranogwyr, gan ganiatáu ar gyfer eglurhad a chwilota dyfnach i feysydd arwyddocaol (DiCicco-Bloom a Crabtree, 2006). Mae hyn yn hollbwysig er mwyn sicrhau bod y cyfweliad yn aros yn berthnasol ac yn ddeinamig. Mae'r hyblygrwydd hwn yn gwella ansawdd y data a gasglir ac yn creu profiad mwy deniadol i'r cyfwelydd a'r cyfranogwr (Dai, Free a Gendron, 2019).

Fel y soniwyd uchod roedd yn anodd ar adegau i ddod o hyd i amser i gynnal cyfweliad, felly gofynnwyd fy nghwestiynau mewn ffurf anffurfiol er mwyn cael cymaint o wybodaeth â phosibl mewn amser bach. Mae ymchwil yn dangos bod cyfweliadau anffurfiol yn annog ymgeiswyr i adael eu gwyliadwriaeth i lawr wrth ateb cwestiynau, sydd wedyn yn gallu arwain at sgwrs fwy agored (Envigor, 2018). Wrth edrych yn ôl, credaf fy mod wedi gwneud y penderfyniadau cywir trwy ddewis arsylwadau a chynnal cyfweliadau fel fy nulliau ymchwil, oherwydd llwyddais i gasglu'r atebion mwyaf ystyrlon i'm cwestiwn ymchwil.

Dull(iau) Cyflwyno a Dadansoddi Data
Defnyddiais y dull o gofnodi (Atodiad 4) a thrawsgrifio (Atodiad 2) er mwyn crynhoi a dadansoddi’r data casglais yn y cyfweliad ar arsylwadau. Gellir drawsgrifio gan drawsnewid geiriau llafar yn destun ysgrifenedig, gan ei wneud yn haws adnabod themâu, patrymau a mewnwelediadau allweddol. Trwy ganolbwyntio ar drawsgrifio data cyfweliadau, gall ymchwilwyr wella ansawdd eu canfyddiadau a sicrhau bod pob naws o'r sgwrs yn cael ei ddal (Williams, B. 2024). Cytunaf ar ddatganiad yma oherwydd wrth drawsgrifio mae wedi sicrhau fod nad oes unrhyw fanylion yn cael eu colli, neu anghofio sy’n hanfodol ar gyfer dadansoddi data yn gywir. Mae trawsgrifiadau hefyd yn creu cofnod parhaol o'r cyfweliad y gellir ailymweld unrhyw bryd. Yn debyg, wrth gadw cofnod o'r arsylwadau, roedd yn ddefnyddiol iawn darllen yn ôl trwy'r nodiadau ar ôl gorffen gan fod cymaint o bethau'n digwydd ac mae'n anodd cofio popeth. Yn ôl Williams ( 2024) mae nodiadau arsylwi yn cadw cofnod ar ddigwyddiadau, ymddygiadau a rhyngweithiadau wrth iddynt ddigwydd. Mae nodiadau yn cael ei ysgrifennu’n syth ac yna yn lleihau’r ddibyniaeth ar y cof, gan sicrhau cywirdeb a lleihau'r risg o ragfarn adalw.

Mae dadansoddiad thematig Clark a Braun (2006) yn chwarae rhan hanfodol wrth drefnu a gwneud synnwyr o ddata ansoddol trwy nodi themâu allweddol, categoreiddio data, a chysylltu canfyddiadau â chwestiynau ymchwil neu fframweithiau damcaniaethol. Mae’r dull yn annog ailedrych ar themâu a’u mireinio drwy gydol y broses ddadansoddi, sydd wedyn yn cryfhau dibynadwyedd data drwy gynnal cysondeb yn y modd y caiff data ei gategoreiddio a’i ddehongli. Ac er ei fod yn cael ei ganmol gan lawer mae yna feirniadaeth am y ddogfen yma sy'n ddweud, bod y dadansoddiad thematig yn cynnig hyblygrwydd sylweddol, ond gellir hyn ei weld fel anfantais (Alhojailan, 2012). Gall absenoldeb proses safonedig ei gwneud yn heriol i gymharu canfyddiadau ar draws astudiaethau gwahanol yn uniongyrchol. Er bod llawer o bethau cadarnhaol a negyddol ar gael am y dadansoddiad thematig, credaf ei fod wedi helpu fi i wneud yn siŵr bod fy nata yn ddibynadwy.

Bod yn foesegol
Mae sicrhau ymchwil foesegol mewn lleoliad ysgol yn hanfodol ar gyfer amddiffyn hawliau a lles pawb sy’n cymryd rhan gan gynnwys plant, athrawon a staff yr ysgol. Mae arferion ymchwil moesegol yn helpu i gynnal ymddiriedaeth, hyrwyddo tegwch, a diogelu uniondeb y broses ymchwil a'r canlyniadau (NSPCC, 2023).  Er mwyn sicrhau hyn oedd rhaid i mi lenwi mewn ffurflen foeseg (Gweler atodiad 5) a danfon i’r ysgol o falen llaw, mae hyn er mwyn sicrhau bod yr ymchwil yn glynu at egwyddorion moesegol ac i ddiogelu hawliau a lles y rhai sy'n cymryd rhan yn yr ymchwil (World Health Organisation, 2021). Yn ogystal, sicrheais fy mod i wedi dosbarthu llythyron caniatâd (Gwelir atodiad 3) i’r ysgolion yn flaenorol er mwyn iddyn nhw dosbarthu cyn i mi ddechrau’r ymchwil. Wrth gynnal yr ymchwiliad yma penderfynais ffocysu ar blant hŷn yr ysgol, gan wneud yn siŵr gan ddilyn Holmes (2020) fy mod yn aros yn gynhwysol ac nad oeddwn yn mynd yn rhagfarnllyd mewn unrhyw ffordd. Ymhellach, roedd yn bwysig iawn i bawb oedd yn cymryd rhan gwybod bod ganddynt yr hawl i adael ar unrhyw adeg benodol. Yn ogystal â gwneud yn siŵr i gael cydsyniad y plant cyn dechrau unrhyw fath o arsylwi neu gwestiynu. Yn ychwanegol gan ei fod yn ymchwil mewn ysgol yn cynnwys plant roedd yn bwysig iawn i mi wneud yn siŵr bod pob darn o wybodaeth yn gyfrinachol ac wrth i mi rannu’r ymchwiliad i wneud popeth yn anhysbys gan ddilyn canllawiau BERA (2024).

Canlyniadau / Dadansoddiad o ganlyniadau / Trafodaeth
Trwy gydol fy wythnos ymchwil, rwyf wedi gweld a chlywed am gymaint o strategaethau newydd sy’n ymwneud a lles yn yr ystafell dosbarth. Yn gyntaf, byddaf yn tynnu sylw at yr hyn a welais o ddosbarthiadau blwyddyn tri, pedwar, pump a chwech. Y strategaeth gyntaf gwelais oedd ‘Moodtrackers’, gwelais wrth i’r athrawes dosbarth defnyddio'r rhaglenni teimladau yma yn y dosbarth oedd y plant yn fwy hapus i rannu eu teimladau gan y gallent ateb yn onest ac  mewn ffordd breifat lle dim ond nhw a'r athrawes yn unig fydd yn gweld yr atebion. I gymharu â strategaethau fel amser cylch, credaf fod hyn yn gweithio gyda phlant ifanc ond wrth iddynt fynd yn hŷn efallai na fydd y plant eisiau rhannu’n agored â’r dosbarth cyfan sut maen nhw’n teimlo mewn gwirionedd. Cysyllta’r hyn a gwaith Goleman (2020) sydd yn edrych ar ddeallusrwydd emosiynol ac yn amlygu pwysigrwydd adnabod, deall a rheoli emosiynau fel sgil sylfaenol ar gyfer llwyddiant yn llesiant y plentyn. Credaf fod wrth i ni annog plant i siarad am eu teimladau mae’n adeiladu deallusrwydd emosiynol, gan hefyd wella eu hempathi tuag at bobl eraill (Goodstart, 2018). Ar y llaw arall dadleua Hirsch (Hirsch, Rowland a Stanford, 1998) dylai ysgolion ganolbwyntio ar sgiliau megis llythrennedd diwylliannol sy’n angenrheidiol ar gyfer cyfranogiad cymdeithasol, yn hytrach na phwysleisio mynegiant emosiynol neu les. Anghytunaf gyda’r pwynt yma, oherwydd credaf y peth mwyaf pwysig wrth ddechrau dydd gyda plant eu bod nhw’n teimlo'n hapus ac yn ddiogel cyn iddyn nhw wneud unrhyw beth arall.

Yn dilyn hyn hefyd gwelais ymyrraeth o’r enw CHATT (Cyngor Sir Gar, 2024), sydd yn gymysgedd o weithgareddau cymdeithasol a gweithgareddau sylw a gwrando. Trwy arsylwi’r ar y sesiynau yma gwelaf eu bod yn ffocysu ar gymysgedd o wahanol bynciau megis, teimladau, ymddygiad, bwlio, ffrindiau, empathi ac ati. Trwy gynnal sesiynau sy'n sôn am bwysigrwydd y pethau hyn roeddwn yn gallu gweld fy mod yn tawelu'n fawr i lawer ohonyn nhw allu siarad yn rhydd a phan fyddent yn dychwelyd i'r dosbarth ar ôl 15 munud eu bod yn barod i ddysgu a pharhau gyda’r gwaith. Mae nifer o ddamcaniaethwyr a fframweithiau yn cefnogi pwysigrwydd rhoi amser i blant dawelu a myfyrio y tu allan i’r ystafell ddosbarth gan gynnwys Maria Montessori. Pwysleisiodd Montessori (American Montessori Society, 2023) y pwysigrwydd o rhyddid a dysgu, sy'n cynnwys amser i fyfyrio a thawelwch. Credai fod plant angen eiliadau o dawelwch i brosesu eu profiadau a meithrin disgyblaeth fewnol. Mae darparu amser tawel y tu allan i'r dosbarth yn cyd-fynd â'i syniad o greu amgylchedd parod sy'n meithrin twf academaidd ac emosiynol. Mae’r sesiynau yma’n digwydd tair gwaith yr wythnos a thrwy ddilyn tystiolaeth yr ysgol, maent hefyd yn effeithiol iawn i gynnydd a’u canolbwyntid wrth iddyn nhw fynd nôl mewn i’r ystafell dosbarth. Gan amlaf, plant sydd ȃ problemau ymddygiad neu ddiffyg sgiliau canolbwyntiad sydd yn mynychu'r sesiynau yma.

Dull arall welais o gefnogi lles y plant oedd Jax y ci, mae'n gi therapi sy'n dod i mewn unwaith yr wythnos ac mae'r plant yn cael  siarad â Jax am unrhyw beth sy'n eu poeni. Mae Jax hefyd yn mynd am dro o gwmpas pob dosbarth fel eu bod nhw i gyd yn cael cyfle i'w weld. Yn ôl llenyddiaeth mae cael ci therapi mewn ysgolion yn dod â nifer o bethau cadarnhaol megis, helpu i leihau straen a phryder (Alliance of Therapy Dogs Inc., 2022). Hefyd mae treulio amser gyda chi therapi yn helpu plant i ddysgu sut i reoli eu hemosiynau, gall hyn fod yn arbennig o fuddiol i blant â heriau emosiynol neu ymddygiadol, gan eu helpu i ymdopi’n well mewn ysgol. Cytunaf ar ddatganiad yma, gan welaf fod y plant yn edrych yn fwy hapus pan fyddai Jax yn dod i mewn i'r ystafell ddosbarth ac ar ôl iddo adael, roedden nhw’n fwy parod i roi mwy o ymdrech mewn i waith dosbarth. Mae effaith hyn mewn gwirionedd yn sylfaenol i rai plant er mwyn iddynt ddod i'r ysgol bob dydd, gwelais byddai rhai plant yn gwrthod dechrau gweithio cyn cael cyfle i siarad ac ymlacio gyda Jax. Rydw i'n ymwybodol na fydd hyn yn effeithiol i bob plentyn ond i'r rhai sydd â materion ymddiriedaeth mewn oedolion mae hyn mor effeithiol. Mae’n anodd weithiau i ddeall pam y byddai plant yn teimlo'n fwy cyfforddus yn siarad â'r ci nac athro ond mae'r ymchwil yn dangos yn glir mai dyma'r achos ac fel rwyf wedi gweld mae cael pum munud gyda Jax wir yn helpu rhai plant i deimlo'n well.

Casgliadau/ Argymhellion
Mae dysgu am strategaethau lles newydd yn hollol bwysig i mi fel darpar athrawes oherwydd un o’r pethau rydw i’n blaenoriaethu yw creu amgylchedd diogel a hapus i’r plant. Rwyf wedi dysgu llawer am sut y gall technegau gwahanol yn yr ystafell ddosbarth effeithio ar les plentyn a hefyd sut y gall pethau y tu allan i'r dosbarth hefyd gael effaith enfawr. Rwy’n deall y gall lawer ddigwydd yn y boreau cyn i blant gyrraedd yr ysgol sydd yn gallu cael effaith negyddol ar eu lles, felly dylai amser lles fod yn brif flaenoriaeth mewn pob dosbarth er mwyn teimlo’n ymlaciedig ac yn barod i ddysgu. Credaf fod ysgolion yn allweddol i hybu iechyd meddwl a lles ymhlith pobl ifanc, gan fod y rhain yn amgylcheddau lle maent yn treulio llawer o amser yn ystod eu blynyddoedd datblygiadol (education.ec.europa.eu, d.d.).

Wrth gynnal yr ymchwiliad yma, un o fy mhrif flaenoriaethau oedd gwneud yn siŵr bod yr holl ddata yn ddilys a bod popeth yn cael eu cofnodi’n gywir. Dwi’n falch penderfynais i ddefnyddio’r dulliau o arsylwi a chynnal cyfweliad oherwydd credaf ni fydd unrhyw ddull arall wedi rhoi’r holl wybodaeth yma i mi. Wrth fyfyrio, penderfynais ddefnyddio model myfyrio Kolb (Brown, 2019), sy’n golygu dysgu trwy brofiadau. Sail y model hwn yw ein profiad ein hunain, sydd wedyn yn cael ei adolygu, ei ddadansoddi a'i werthuso'n systematig mewn tri cham. Mae’n golygu eich bod chi’n profi sefyllfa yn ymwybodol ac yn gorfforol, sy’n gwneud i chi sylwi bod angen i chi fyfyrio’n systematig er mwyn dysgu rhywbeth newydd neu wella eich sgil a’ch ymarfer proffesiynol. Rwyf wedi dysgu cymaint o'r ymchwil yma ac rwy'n bwriadu defnyddio fy holl ganfyddiadau ar fy lleoliad terfynol a hefyd y flwyddyn nesaf ar ôl i mi raddio. Mae gen i ddiddordeb yn y pwnc yma  a hoffwn ymchwilio mwy mewn i les yn y dyfodol, gan fy mod yn credu y bydd yn ddefnyddiol iawn ar gyfer fy natblygiad fel athrawes.

